नेपाल भी पहुंचा ओमिक्रॉन, नए कोरोना वेरिएंट से संक्रमित मिले दो लोग
अफ्रीका से निकला ओमिक्रॉन अब तक दुनिया के 40 से ज्यादा देशों में फैल चुका है, इसमें यूरोप से लेकर अमेरिका, ऑस्ट्रेलिया और कनाडा जैसे तमाम देश शामिल है।
काठमांडू: नेपाल ने सोमवार को कोरोना वायरस (Coronavirus) के ओमिक्रॉन स्वरूप (Omicron) के दो मामलों की पुष्टि की। दोनों मरीजों में एक विदेशी यात्री है। स्वास्थ्य मंत्रालय के उप प्रवक्ता समीर अधिकारी ने संवाददाता सम्मेलन में बताया कि दो लोग-71 वर्षीय नेपाली नागरिक और 66 वर्षीय विदेशी के ओमिक्रॉन स्वरूप से संक्रमित होने की पुष्टि हुई है। दोनों लोगों की पहचान उजागर नहीं की गई। बता दें कि नेपाल में कोरोना वायरस संक्रमण के अब तक 8,22,592 मामले आ चुके हैं तथा 11,541 लोगों की मौत हुई है।अधिकारी ने बताया कि विदेशी नागरिक दक्षिण अफ्रीका से काठमांडू आया था। ओमिक्रॉन स्वरूप के संक्रमण का सबसे पहले दक्षिण अफ्रीका में मामला आया था। स्वास्थ्य मंत्रालय के उप प्रवक्ता ने बताया कि विदेशी के संपर्क में आए नेपाली नागरिक में भी 23 नवंबर को उसी तरह के लक्षण मिले और बाद में जांच में संक्रमण की पुष्टि हुई। मंत्रालय के मुताबिक, टेकू में राष्ट्रीय लोक स्वास्थ्य प्रयोगशाला में दो नमूनों के जीनोम अनुक्रमण के दौरान रविवार रात को ओमिक्रॉन स्वरूप की मौजूदगी की पुष्टि हुई।समाचार वेबसाइट ‘माय रिपब्लिका’ के मुताबिक, विदेशी व्यक्ति 19 नवंबर को नेपाल आया था। अखबार ‘हिमालयन टाइम्स’ के अनुसार, विदेशी ने आगमन पर पीसीआर जांच की ‘नेगेटिव रिपोर्ट’ प्रस्तुत की थी और उसने टीके की दोनों खुराक ले रखी थी। स्वास्थ्य मंत्रालय ने बताया कि दोनों लोगों के संपर्क में आए 66 लोगों के नमूनों की जांच कराई गई, लेकिन संक्रमण की पुष्टि नहीं हुई। दोनों मरीज पृथक-वास में हैं और ठीक हो रहे हैं।बता दें कि भारत के भी कई हिस्सों में कोरोना के नए वेरिएंट ओमिक्रॉन के मरीज मिलने से चिंता बढ़ गई है। राजस्थान, महाराष्ट्र, कर्नाटक, गुजरात और राजधानी दिल्ली में ओमिक्रॉन वैरिएंट पहुंच चुका है लिहाजा अब कॉन्टैक्ट ट्रेसिंग बढ़ा दी गई है। सभी मरीजों को अस्पताल में भर्ती कराया गया है। देशभर में ओमिक्रॉन के 21 मरीज सामने आ चुके हैं जबकि शनिवार को देश में सिर्फ 4 ओमिक्रॉन वेरिएंट के मरीज थे। अफ्रीका से निकला ओमिक्रॉन अब तक दुनिया के 40 से ज्यादा देशों में फैल चुका है, इसमें यूरोप से लेकर अमेरिका, ऑस्ट्रेलिया और कनाडा जैसे तमाम देश शामिल है। ब्रिटेन में अब तक ओमिक्रॉन के 160 मरीज मिल चुके हैं ये भारत के लिए बडा खतरा बन सकता है, क्योंकि यहां बड़ी संख्या में भारतीय रहते हैं और कारोबार के संबंध में रोजाना सैकड़ों लोग भारत से इंग्लैंड और इंग्लैंड से भारत का दौरा करते हैं।